Flestu hús og íbúðir í Føroyum eru eftirhondini somikið væl bjálvað, at neyðugt er at hugsa væl um útlufting. Fyrr var tað soleiðis, at ein ávísur gjóstur var, tí húsini ikki vóru so tøtt, men soleiðis er sjáldan longur. Nógv hús og íbúðir hava sjálvvirkandi útluftingarskipanir ella sonevnd” klima-anlegg”, og virka hesar skipanir, sum tær eiga, er ikki neyðugt at hugsa so nógv um útlufting. Men tey hús og íbúðir, sum ikki hava slík, mugu luftast væl út. Hugsa vit til dømis um, at eitt fólk letur frá sær umleið 3 litrar av vætu um samdøgrið, og eru nógv fólk í húsi, so má hendan vætan sleppa út úr húsinum, so hon ikki setur seg í eitt nú tapet ella træ. Ráðini frá teimum serkønu er, at eitt hús ella ein íbúð eigur at verða luftað út í minsta lagi tvær ferðir um dagin. Hvør útlufting skal vera ímillum 5 og 10 min. Syrg fyri, at tað er ein ávísur gjøgnumtrekkur. Mælt verður eisini til at lata hurðina aftur inn til baðirúmið, tá tú ert í bað ella brúsu, og tendra ventilatiónina. Er eingin ventilatión, verður snøgt sagt mælt til at tú fært tær eina slíka sum skjótast. Slevja (fugt) hevur lættari við at seta seg í rúm, sum eru køld. Vanligt er, at sovikømur eru eitt sindur kaldari enn hini rúmini, og tá kunnu hesi rúm draga slevjuna til sín. Mælt verður tí til, at seta hitan upp í sovikømrunum í dagtíminum. Tað ber til at sova við eitt nú 18 stigum, men eru 21 stig í restini av húsinum, eigur hitin í sovikamarinum at verða settur upp á 21 stig, tá fólk ikki sova har. Og minst altíð til at brúka roykkápuna (emhettuna), tá tú gert mat. Mælt verður enntá til, at tú tendrar hana 5 minuttir áðrenn tú byrjar at gera mat, so hon kann skapa eitt ávíst undirtrýst. Og so verður eisini mint á, at tað ongantíð er gott at turka klæðir inni á stativi. Set tað útum, um tú ikki hevur eitt snóratræ, tú kann brúka.